Elintarvikealan lakon sovittelu on keskeytetty eikä uudesta sovitteluajankohdasta ole tietoa. Elintarviketyöntekijät aloittavat keskiviikon vastaisena yönä lakon, joka vähentää etenkin tuoreen lihan ja leivän saatavuutta kaupoista. Toissaviikkoista laajempi lakko voi näkyä myös esimerkiksi juustohyllyssä. Alko arvioi, ettei viinasta tule pulaa, koska myymälät pursuavat alkoholia lähestyvän vapun takia.

Yöllä alkava lakko on selvästi toissaviikkoista työtaistelua laajempi, sillä mukana on tuplasti työntekijöitä ja enemmän yrityksiä. Lakko laajenee nyt myös osaan meijereistä, panimoista ja viinatehtaista.

Lakko näkyy nopeimmin tuoreen lihan ja leipien valikoimien kaventumisena. Suurimmat leipomot arvioivat, että lakko kaventaisi valikoimaa heti keskiviikkona.

Lihatalojen alasajo alkoi jo

Lihatalojen alasajo alkoi jo tiistaina, sillä tiloilta ei enää kerätä lakon takia eläimiä teurastamoille. Elintarviketeollisuusliiton mukaan kolmipäiväinen lakko tietäisi sitä, että perjantaina tiloilla on teurastusta odottamassa 70 000 sikaa.

Osassa kaupoista liha- ja leipähyllyt ovat jo valmiiksi tavallista tyhjempiä edellisen elintarviketyöläisten lakon jäljiltä. Tuotantoa ruuhkauttaa myös se, että elintarvikealalla on ylityökielto.

Valion mukaan perustuotteita kuten maitoa, kermaa ja piimää pyritään tekemään esimiesvoimin, mutta esimerkiksi juustot voivat vähetä kaupoista, jos lakko etenee.

Lakon piirissä ovat myös Altian Koskenkorvan ja Rajamäen tehtaat.

Lähteet: YLE Uutiset / Antti Pilke